Arriba l'hivern i les baixes temperatures poden comportar un risc per a la salut.
Alguns habitatges no estan correctament aïllats, per la qual cosa mantenir les estances a una temperatura adequada comporta una elevada despesa energètica i de diners.
En aquesta secció trobareu recomanacions que us ajudaran a assegurar que pugueu mantenir una temperatura de confort a casa durant els mesos de fred i com actuar en cas de necessitar ajuda.
Sentir-se bé a casa: "Maneres fàcils d'afrontar el fred utilitzant mesures d'estalvi energètic que millorin el benestar i la salut".
Viure en una casa freda pot comportar riscos per a la salut, sobretot per a algunes persones com ara infants, gent gran o malalts crònics.
Les baixes temperatures fan disminuir les defenses i produeixen canvis en l'organisme que afavoreixen l'aparició de malalties com, per exemple, el refredat, la grip, la bronquitis o la pneumònia.
A més a més, la convivència amb baixes temperatures a casa pot agreujar malalties cròniques com poden ser les artrítiques o reumàtiques i, fins i tot, pot augmentar el risc de patir malalties respiratòries i cardiovasculars, principals causants de l'excés de mortalitat hivernal.
Per això, cal preparar-se perquè aquests mesos no afectin el nostre benestar, equilibri personal ni la qualitat de vida.
També en llars amb persones amb discapacitat o dependència i llars amb persones a l'atur o que treballen des de casa cal prestar més atenció als hàbits diaris i a l'estil de vida durant aquests mesos d'hivern ja que hi ha més risc de patir els efectes de la falta de confort tèrmic a la llar.
A continuació, us proposem una sèrie de mesures que us poden ajudar a mantenir la vostra llar i a vosaltres mateixos en les millors condicions per fer front als riscos associats al fred.
Mesures preventives a la � vostra llar
- Eviteu les infiltracions d'aire, que generen corrents i sensació de fred, posant rivets a les finestres i sota les portes.
- Si no n'hi ha, instal·leu aïllant a la caixa de la persiana.
- Si teniu vidres senzills, instal·leu-hi plàstics amb efecte de doble vidre.
- Feu ús de cortines gruixudes i catifes, absorbeixen la calor i la mantenen dins la llar.
- Si podeu fer una inversió més elevada, instal·leu finestres amb doble vidre i aïllant al sostre i a les parets més fredes de l'habitatge.
Guanyareu confort i reduireu el vostre consum energètic.
Deixeu un espai suficient (5 cm) als laterals i al darrere de la nevera.
- Poseu la rentadora plena, amb aigua freda i amb programes ECO.
Assequeu la roba a l'aire lliure i eviteu l'assecadora.
- Utilitzeu el rentaplats ple i amb programes ECO.
Eviteu l'assecat: només deixant la porta oberta els plats s'assequen sols.
- Tapeu les olles mentre cuineu i apagueu el foc abans d'acabar, així aprofitareu més la calor.
Utilitzeu olles i paelles més grans que la superfície del foc i sempre que pugueu cuineu amb l'olla de pressió.
- El forn és un electrodomèstic que consumeix molta energia; sempre que l'utilitzeu feu-ho amb la mínima temperatura possible, no l'obriu mentre està cuinant i apagueu-lo una estona abans per evitar la calor residual.
- No us oblideu d'apagar els aparells electrònics que no estigueu fent servir com ara el televisor i l'ordinador.
Utilitzeu regletes amb endolls per evitar els stand by.
- Reguleu la temperatura de l'aigua calenta a la caldera o el termo elèctric per evitar que cremi quan obriu l'aixeta.
- No tingueu llums encesos en estances on no hi ha ningú, i substituïu les antigues bombetes per noves tecnologies com ara LED o baix consum.
Si sou una persona amb una malaltia crònica que necessiteu disposar de subministrament energètic en el domicili, com és el cas de persones que per sobreviure necessiten màquines assistides, aquesta necessitat no pot quedar desatesa, tal com estableix l'article 5.13 de la Llei 24/2015, del 29 de juliol, de mesures urgents per a afrontar l'emergència en l'àmbit de l'habitatge i la pobresa energètica.
Si us veieu en aquesta situació, el personal sanitari o l'assistent social del vostre centre d'atenció primària us pot ajudar a resoldre-la.
Si no podeu mantenir la vostra llar a les temperatures adequades i creieu que això pot produir efectes negatius en la vostra salut, feu ús dels recursos que us presentem a continuació:
- Visiteu els serveis socials del vostre municipi o barri.
- Contacteu amb les entitats socials i ambientals del vostre barri.
Les podeu trobar als enllaços següents:
http://treballiaferssocials.gencat.cat/ca/serveis/directoris_i_cercadors_dentitats
- Si no us trobeu bé, visiteu el vostre metge de capçalera.
A l'apartat Atenció primària i comunitària podeu buscar quin és el vostre CAP i com demanar-hi hora.
- CatSalut Respon les 24 hores del dia al telèfon 061.
- Per poder accedir a subvencions per a l'habitatge podeu visitar l' Agència d'Habitatge de Catalunya.
- Per saber quins són els vostres drets i deures com a consumidors i demanar suport, us podeu adreçar a l 'Agència Catalana del Consum.
- Més informació sobre la grip o al telèfon 061.
- Més informació sobre la previsió del temps a http://www.meteo.cat/ o al telèfon 935 676 090.
- Més informació sobre salut i pobresa energètica al telèfon 934 590 022.
- Més informació sobre el comportament de l'energia a la llar i la contractació energètica a: http://icaen.gencat.cat/ca/energia/usos_energia/llar/ o al telèfon de l'ICAEN: 936 220 500.
- 10 consells per estalviar electricitat.